b'\n_START_ARTICLE_\n.edu\n_START_SECTION_\nHistorie\n_START_PARAGRAPH_\n.edu ble opprettet i januar 1985 som et av de f\xc3\xb8rste toppniv\xc3\xa5domenene. Domenet var opprinnelig beregnet p\xc3\xa5 utdanningsinstitusjoner fra hele verden. Det var imidlertid, med f\xc3\xa5 unntak, bare de i USA som registrerte slike domener, mens utdanningsinstitusjoner i andre land vanligvis benyttet domenenavn under sitt eget nasjonale toppniv\xc3\xa5domene. I enkelte land brukes et andreniv\xc3\xa5-domene for \xc3\xa5 indikere en utdanningsinstitusjon (for eksempel .edu.mx i Mexico, .edu.au i Australia, .ac.uk og .sch.uk i Storbritannia), mens andre steder registreres utdanningsinstitusjoner direkte p\xc3\xa5 andre niv\xc3\xa5 under det nasjonale toppniv\xc3\xa5domenet (for eksempel i Canada, Tyskland, Norge og Frankrike). I Tyskland har domenenavnet ofte et prefiks som angir typen av institusjon, uni for Universit\xc3\xa4t, fh for Fachhochschule, for eksempel www.uni-erfurt.de og www.fh-erfurt.de, eller hvis det er flere institusjoner av samme type, forkortelsen for institusjonens eget navn (for eksempel www.fu-berlin.de, www.tu-berlin.de og www.hu-berlin.de for de tre universitetene i Berlin._NEWLINE_Eksempler p\xc3\xa5 .edu-domener utenfor USA er det norske ntnu.edu, franske polytechnique.edu, det belgiske solvay.edu, det svenske korteboskolan.edu, Kosovos uni-pr.edu, det indiske nist.edu og det thailandske au.edu. Mange institusjoner som har prim\xc3\xa6re nettsteder p\xc3\xa5 lokale andreniv\xc3\xa5-domener kj\xc3\xb8rer speilede nettsteder p\xc3\xa5 .edu-domenet, s\xc3\xa5 som oxford.edu som speiler ox.ac.uk, eller monash.edu speiler monash.edu.au.\n_START_SECTION_\nRegistrering\n_START_PARAGRAPH_\nEducause er den autoriserte registreringsenheten for .edu, og er ogs\xc3\xa5 dets eksklusive registrar, ettersom .edu er et lukket system. Den ans\xc3\xb8kende institusjonen m\xc3\xa5 s\xc3\xb8ke direkte til Educause og m\xc3\xa5 fremvise akkrediteringsbevis, og vil f\xc3\xb8rst da bli gitt et domenenavn. Selv om Educause er en non-profit enhet, s\xc3\xa5 forlanger det likevel en \xc3\xa5rlig avgift for hvert domenenavn, som g\xc3\xa5r til \xc3\xa5 dekke kostnadene ved \xc3\xa5 vedlikeholde infrastrukturen for .edu. Educause, som eneste registrar, l\xc3\xb8ser konflikter om domenenavn og alle andre policysp\xc3\xb8rsm\xc3\xa5l for .edu. Endelig autoritet for .edu ligger hos USAs handelsdepartement. For s\xc3\xa5 vidt gjelder den rent tekniske administrasjonen, s\xc3\xa5 driver og vedlikeholder Educause direkte de tekniske komponentene for registrar og registreringsdelene selv, men har outsourcet driften av registreringsenhetens navneservere for domenet, for tiden til VeriSign.'